黄梅東禪寺
作者：王之道
朝代：宋

paragraphs: 南晉今黄梅，東禪舊青蓮。
曹溪竟何許，龍朔知幾年。
我聞二祖師，屬袂兹褊褼。
片言道有契，千古衣相傳。
栽松與舂磑，爲此一大緣。
朝追固若廹，夜度亦大遄。
邇来五百載，兵火數變遷。
惟餘墜腰石，繩竅徒空穿。
堂堂吳生畫，筆法世所賢。
絹素雖朽蠧，丹青尚依然。
嗟予二三子，平生慕真詮。
來游獲瞻仰，投老當周旋。
獨恨走俗狀，明朝又加鞭。
臨池更徘徊，圓荷汎漪漣。